Diari Oficial de la Generalitat Valenciana


Sumari del DOGV 8790, del 16-04-2020 (2020/2939)

RESOLUCIÓ de 15 d'abril de 2020, de la consellera de Sanitat Universal i Salut Pública, per la qual s'efectua la donació de màscares higièniques per a la població vulnerable en l'àmbit de l'estat d'alarma Covid-19, en la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8790

Data del DOGV
:   16-04-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2939


Data del document
:   15-04-2020

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública
    * farmacologia

RESOLUCIÓ de 15 d'abril de 2020, de la consellera de Sanitat Universal i Salut Pública, per la qual s'efectua la donació de màscares higièniques per a la població vulnerable en l'àmbit de l'estat d'alarma Covid-19, en la Comunitat Valenciana. [2020/2939]  
 La Conselleria de Sanitat Universal i Salut Pública considera que les màscares higièniques són un element que pot incrementar la protecció contra la Covid-19 i que s'ha d'utilitzar d'una manera eficient. En aquest sentit, s'ha de comptar amb la labor d'assessorament que es realitza per les oficines de farmàcia, per a informar sobre el seu ús adequat.  
  
Per resolució de l'Agència Tributària de 8 d'abril de 2020, s'ha concedit a la Generalitat Valenciana l'autorització administrativa per a la importació de béns amb l'exempció prevista en l'article 46 de la Llei 37/92, de 28 de desembre, de l'impost sobre el valor afegit, en ocasió de la crisi sanitària ocasionada per la Covid-19, la qual cosa permet la importació i distribució gratuïta d'una quantitat important de màscares.  
  
En aquesta línia, la Generalitat Valenciana ha arribat a un acord amb els col·legis farmacèutics de la Comunitat Valenciana, mitjançant el qual la Conselleria de Sanitat Universal i Salut Pública distribuirà màscares higièniques gratuïtament a través de les oficines de farmàcia a les persones majors de 65 anys i col·lectius vulnerables de major risc.  
Les destinatàries de la mesura que contempla aquesta resolució són les persones amb major risc de presentar complicacions en cas de contraure la Covid-19. Cal remarcar que no es tracta de població en risc de contraure la malaltia, sinó de població no exposada que en cas d'infectar-se tindria pitjor pronòstic i, per tant, major probabilitat d'hospitalització, ingrés en UCI o requeriment de ventilació mecànica.  
  
El criteri d'identificació d'aquesta població s'ha centrat en l'edat i en les condicions cròniques que pateixen, d'acord amb la classificació dels Clinical Risk Groups (CRG). D'aquesta manera, s'ha considerat necessari proveir de màscares higièniques a la totalitat de persones d'edat superior a 65 anys i a aquelles ciutadanes i ciutadans menors de 65 anys però amb alguna de les següents condicions: malaltia significativa crònica en múltiples sistemes orgànics (Estat de salut 6), malaltia dominant crònica en tres o més sistemes orgànics (Estat de salut 7), neoplàsies dominants, metastàsiques i complicades (Estat de salut 8) o necessitats sanitàries elevades (Estat de salut 9). Aquests estats de salut inclouen la pràctica totalitat de persones amb major vulnerabilitat.   
  
Aquesta resolució s'emmarca en les actuacions que està duent a terme la Conselleria de Sanitat Universal i Salut Pública, després de la publicació del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19 i a l'empara de la Llei orgànica 3/1986, de 14 d'abril, de mesures especials en matèria de salut pública.  
  
Per tant, i a l'empara del que es disposa en l'article 94 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, resolc:  
  
Primer  
Donar 3.600.000 màscares higièniques a les persones i col·lectius vulnerables definits en el punt segon d'aquesta resolució, sense perjudici de la possibilitat de posteriors distribucions. Aquesta donació s'efectuarà a través dels principals magatzems distribuïdors i les oficines de farmàcia de la Comunitat Valenciana.  
  
Segon  
El col·lectiu beneficiari d'aquesta resolució, d'acord amb els criteris de prioritat i la capacitat del sistema d'informació de què disposa la Conselleria de Sanitat Universal i Salut pública (GAIA), serà el següent:  
a) Persones amb edat igual o superior a 65 anys.  
b) Persones amb estats de salut de major vulnerabilitat, d'acord amb el Sistema de Classificació de Pacients (SCP): estats de salut 6,7, 8, i 9.  
  
Tercer  
En les oficines de farmàcia es dispensaran les màscares directament als ciutadans i ciutadanes beneficiaris, gratuïtament. Es dispensaran 3 màscares per cada persona beneficiària.   
  
Quart  
La prescripció de les màscares s'habilitarà informàticament en la recepta electrònica de cada persona beneficiària, que permetrà la seua identificació a través de la SIP i els registres de dispensació. S'incorporarà una única recepta, no renovable, com a producte no finançable, que no s'ha de prescriure i sense cost per al pacient o la pacient.  
  
  
València, 15 d'abril de 2020.- La consellera de Sanitat Universal i Salut Pública: Ana Barceló Chico.